Vytautas Stašinskas

Vytautas Stašinskas (1906 m. lapkričio 18 d. Kaune, Rusijos imperija – 1967 m. liepos 15 d. Bostone (MA), JAV) – Lietuvos futbolininkas ir diplomatas. Palaidotas Niujorko Kalvarijos kapinėse.

 Biografija 
Tėtis Lietuvos politikas Vladas Stašinskas. Mokėsi Vilniaus lietuvių švietimo draugijos „Rytas“ keturklasėje mokykloje, 1926 m. baigė Kauno Aušros gimnaziją. Aktyviai veikė pirmajame lietuvių skautų būryje, dalyvavo sportinėje veikloje: žaidė futbolą, krepšinį, beisbolą, rungtyniaudavo lengvosios atletikos varžybose. 

1924 m. buvo išrinktas Lietuvos fizinio lavinimo sąjungos Centro valdybos sekretoriumi. Nuo 1925 m. priklausė LFLS Kaunas futbolo komandai, žaidė vartininko pozicijoje. 1927 m. tapo šalies čempionu. 1928 m. perėjo į Kauno Taurą (buvo vienas iš klubo steigėjų) ir užbaigė sekretoriaus darbą. Nuo 1925 m. buvo kviečiamas į Lietuvos vyrų futbolo rinktinę, kurios sudėtyje dalyvavo keturiose tarptautinėse draugiškose rungtynėse. Buvo vienas geriausių šalies vartininkų tarpukaryje, sirgalių tarpe žinomas Vykos pravarde.

1931 m. užbaigė kariūnų aspirantų kursus ir gavo atsargos leitenanto karinį laipsnį, atliko tarnybą Lietuvos kariuomenėje. Vėliau studijavo Vytauto Didžiojo universiteto Teisių fakultete, šią aukštąją mokyklą baigė 1934 m. Dar būdamas studentu, nuo 1932 m. dirbo Užsienio reikalų ministerijoje. 1935 m. paskirtas konsulato sekretoriumi į Lietuvos pasiuntinybę Briuselyje, po to dirbo atašė pareigose. 1938–1939 m. buvo laikinas reikalų patikėtinis Belgijoje, paruošė Lietuvos–Belgijos prekybinę sutartį. 

1939 m. kovo 15 d. buvo perkeltas dirbti atašė į Lietuvos generalinį konsulatą Niujorke. 1941 m. tapo vicekonsulu, 1955 m. – konsulu, vėliau generalinio konsulo pavaduotoju. Nuo 1964 m. spalio 1 d., po Jono Budrio mirties, buvo pripažintas generaliniu konsulu. Tačiau netrukus suprastėjo sveikata (1967 m. nustatytas inkstų vėžys), 1966 m. atlikta operacija situacijos nepakeitė. 1967 m. birželį dar labiau suprastėjus sveikatos būklei pasiėmė atostogas ir išvyko atostogauti į , Masačusetse. Liepos 3 d. buvo paguldytas į ligoninę, liepos 15 d. pranešta apie jo mirtį. Vyt. Stašinskui mirus, Lietuvos diplomatų gretos šiame konsulate dar labiau praretėjo – jame teliko tik Anicetas Simutis ir raštvedė mašininkė R.Budrienė.

 Šaltiniai 

 Stašinskas, Vytautas // JAV lietuviai – Vilnius: Mokslo ir enciklopedijų leidybos institutas, 2002, 290–291 psl.
 Mirė Generalinis konsulas V.Stašinskas // Dirva Nr. 81, 1967 m. liepos 26 d., psl. 1
 Vytautas Stašinskas // www.weltfussball.de
 Vytautas (Vyka) Stasinskas // www.geni.com

Kategorija:Atašė
Kategorija:Lietuvos konsulai
Kategorija:Lietuvos futbolininkai
Kategorija:JAV lietuviai